Іс № 2-11852-15



ШЕШІМ

ҚАЗАҚСТАН РЕСПУБЛИКАСЫ АТЫНАН

20 қараша 2015жыл Тараз қаласы

 Тараз қалалық соты құрамында: төрағалық етуші - судья Д.Т.Бейсенбаев, хатшылықта сот отырысының хатшысы Қайратбекұлы А. болып, Жамбыл көлік прокуратурасының прокуроры көмекшісі А.Мусабайдың, талап қоюшының 2015 жылғы 11 наурыздағы сенімхат негізінде әрекет етуші өкілі Р.Р.Мусакуловтың, жауапкер «Қазақстан темір жолы» Ұлттық компаниясы» акционерлік қоғамының 2014 жылғы 24 тамыздағы сенімхат негізінде әрекет етуші өкілі А.У.Улакуловтың қатысуымен, сот залында ашық сот отырысында талап қоюшы Сагынтаев Ерлан Дуйсенбековичтің жауапкерлер «Қазақстан темір жолы» Ұлттық компаниясы» акционерлік қоғамына, «Қазақстан темір жолы» Ұлттық компаниясы» акционерлік қоғамы «Магистрал байланыс дирекциясы» филиалына, «Қазақстан темір жолы» Ұлттық компаниясы» акционерлік қоғамының «Жамбыл сигнализация және байланыс дистанциясы» филиалына еңбек ақының айырмасын өндіру туралы талап арызы бойынша азаматтық істі қарап,

АНЫҚТАҒАНЫ:

Талап қоюшы Сагынтаев Е.Д. сотқа берген талап арызында жауапкер «Қазақстан темір жолы» Ұлттық компаниясы» акционерлік қоғамының «Жамбыл сигнализация және байланыс дистанциясы» филиалымен 2013 жылдың сәуір айынан еңбек келісім-шартын жасап, байланыс цехының аға электромеханигі болып қызмет атқарғанын, 02 желтоқсан 2014 жылы хаттама негізінде лауазымдық міндеттерін орындамағаны үшін 10 дәрежедегі электромеханик қызметіне, кейінен 3 дәрежедегі электромонтер қызметіне ауысқанын, Тараз қалалық сотының 09 маусым 2015 жылғы шешімімен жұмыс берушінің оны басқа жұмысқа ауыстыруы заңсыз деп танылып, байланыс цехының аға электромеханигі қызметіне қайта алынғанын көрсеткен. 2014 жылдың 02 желтоқсанынан бастап сот шешімі шыққан уақытқа дейінгі талап қоюшының еңбек ақы айырмасы 642561 теңге құраған, алайда жұмыс беруші өз еркімен оны төлемеген, талап қоюшының еңбек ақы айырмасын төлеу туралы хатын жұмыс беруші жауапсыз қалдырған. Баяндалғандардың негізінде, талап қоюшы Сагынтаев Е.Д. жауапкерлер «Қазақстан темір жолы» Ұлттық компаниясы» акционерлік қоғамына, «Қазақстан темір жолы» Ұлттық компаниясы» акционерлік қоғамы «Магистрал байланыс дирекциясы» филиалына, «Қазақстан темір жолы» Ұлттық компаниясы» акционерлік қоғамының «Жамбыл сигнализация және байланыс дистанциясы» филиалына 642561 теңге еңбек ақының айырмасын өндіруді, өкілдің көмегіне төленген 40 000 теңгені өндіруді соттан сұраған.

Сот отырысында талап қоюшы өкілі Мусакулов Р.Р. талап арызды қолдап, оны қанағаттандыруды сұрады.

 Жауапкер «Қазақстан темір жолы» Ұлттық компаниясы» акционерлік қоғамы өкілі Улакулов А.У. сот отырысында талап арызды мойындамай, 2014 жылдың желтоқсан айымен 2015 жылдың маусым айының аралығындағы талап қоюшының еңбек ақысының айырмасы туралы анықтаманы сотқа ұсынып, талап қоюшының еңбек ақының айырмасын өндіруді соттың қарауына қалдырды.

Сот іс құжаттарын зерттеп, тараптар өкілдерінің түсініктемелерін, прокурордың қорытындысын тындап, келесі тұжырымдарға келді.

Сотта анықталғандай, Тараз қалалық сотының 09 маусым 2015 жылғы шешімімен «Қазақстан Темір жолы Ұлттық компаниясы» акционерлік қоғамының «Жамбыл сигнализация және байланыс дистанциясы» филиалының Ерлан Дуйсенбекович Сагынтаевқа қатысты 02.12.2014 ж., №198, 02.12.2014 ж. №305 және 27.01.2015 ж. №15, 27.01.2015 ж. №83 бұйрықтары заңсыз деп танылып, талап қоюшы Сагынтаев Е.Д. «Қазақстан Темір жолы Ұлттық компаниясы» АҚ-ның «Жамбыл сигнализация және байланыс дистанциясы» филиалының №8 байланыс цехының аға электромеханик қызметіне қайта алынған.

Іс материалдарындағы дәлелдемелерге сай, талап қоюшының еңбек ақысы 2014 жылдың желтоқсан айына дейін 117067 теңгені, 2014 жылдың желтоқсан айынан 2015 жылдың қаңтар айына дейін 93654 теңгені, 2015 жылдың қаңтар айынан маусым айында 51800 теңгені құраған.

Алайда, Тараз қалалық сотының 09 маусым 2015 жылғы шешімімен жауапкердің 02.12.2014 жылғы №198 бұйрығы заңсыз деп танылғанымен, бүгінгі күнге дейін талап қоюшы 2014 жылдың 02 желтоқсанымен 2015 жылдың 09 маусымының аралығындағы еңбек ақысының айырмасын алмаған.

Қазақстан Республикасының Еңбек кодексінің 23 бабының 2 тармағының 5 тармақшасына сәйкес жұмыс беруші қызметкерге Қазақстан Республикасының нормативтік құқықтық актілерінде, еңбек шартында, ұжымдық шартта, жұмыс берушінің актілерінде көзделген жалақы мен өзге де төлемдерді уақтылы және толық мөлшерде төлеуге міндетті.

Іс материалдарындағы 2014 жылдың желтоқсан айымен 2015 жылдың маусым айының аралығындағы талап қоюшының еңбекақысының айырмасы туралы анықтамаға қарағанда, бюджетке төленетін салықтарды, алымдарды және міндетті төлемдерді қоса есептегенде 2014 жылдың желтоқсан айындағы еңбек ақы айырмасы 38748,52 теңгені, 2015 жылдың қаңтар айындағы еңбек ақы айырмасы 43931,16 теңгені, ақпан айындағы еңбек ақы айырмасы 69276,33 теңгені, наурыз айындағы еңбек ақы айырмасы 162717,01 теңгені, сәуір айындағы еңбек ақы айырмасы 8730,50 теңгені, мамыр айындағы еңбек ақы айырмасы 46239,34 теңгені, маусым айындағы еңбек ақы айырмасы 24782,65 теңгені құраған, жалпы еңбек ақы айырмасы бюджетке төленетін салықтарды, алымдарды және міндетті төлемдерді қоса есептегенде 394425,51 теңгені құраған.

Сот отырысында 394425,51 теңге еңбек ақы айырмасы сомасы тараптармен дауланбаған.

Талап қоюшы тарапынан ҚР АІЖК-нің 65 бабына сай, талап арыздағы еңбек ақы айырмасының қалған бөлігін, яғни 248135 теңгені дәлелдейтін дәлелдемелер сотқа ұсынылмады.

Сонымен қатар, ҚР АК-нің 43 бабының 3 тармағына сәйкес «Қазақстан темір жолы» Ұлттық компаниясы» акционерлік қоғамы «Магистрал байланыс дирекциясы» филиалы, «Қазақстан темір жолы» Ұлттық компаниясы» акционерлік қоғамының «Жамбыл сигнализация және байланыс дистанциясы» филиалы заңды тұлға болып табылмайды және ҚР АІЖК-нің 48 бабының талабына сай жауапкер бола алмайды, сондықтан талап арыздың заңды тұлғаның филиалдарына қойылған талап бөлігі қанағаттандырудан бас тартылуға жатады.

Баяндалғандардың негізінде, сот талап арыз ішінара қанағаттандыруға жатады деген тұжырымға келеді, яғни жауапкер «Қазақстан темір жолы» Ұлттық компаниясы» акционерлік қоғамынан Е.Д.Сагынтаевтың пайдасына 2014 жылдың желтоқсан айымен 2015 жылдың маусым айының аралығындағы бюджетке төленетін салықтарды, алымдарды және міндетті төлемдерді қоса есептегендегі 394426 теңге мөлшерінде еңбек ақы айырмасы өндірілуге жатады.

ҚР АІЖК-нің 111 бабына сай пайдасына шешім шығарылған тарапқа сот процеске қатысушы өкілдің көмегіне ақы төлеу жөніндегі өзіне екінші тарап келтірген шығындарды іс жүзінде өзі шеккен шығындар мөлшерінде басқа тараптан алып береді.

Жауапкер «Қазақстан темір жолы» Ұлттық компаниясы» акционерлік қоғамынан талап қоюшы Е.Д.Сагынтаевтың пайдасына 40000 теңге өкілдің көмегіне ақы төлеу жөніндегі сот шығындары өндірілуге жатады.

ҚР АІЖК-нің 116 бабының 1 бөлігіне сай төлеуден талап қоюшы босатылған істі қарауға байланысты шығындар мен мемлекеттік баж сот шығындарын төлеуден босатылмаған жауапкерден мемлекет кірісіне толық немесе талаптың қанағаттандырылған бөлігіне бара-бар мөлшерде өндіріліп алынады.

Сондықтан, жауапкер «Қазақстан темір жолы» Ұлттық компаниясы» акционерлік қоғамынан мемлекет пайдасына 3944 теңге мемлекеттік баж өндіру қажет.

ҚР АІЖК-нің 217-219, 221, 223, 237 баптарын басшылыққа ала отырып, сот

 ШЕШІМ ЕТТІ:

Талап қоюшы Сагынтаев Ерлан Дуйсенбековичтің жауапкерлер «Қазақстан темір жолы» Ұлттық компаниясы» акционерлік қоғамына, «Қазақстан темір жолы» Ұлттық компаниясы» акционерлік қоғамы «Магистрал байланыс дирекциясы» филиалына, «Қазақстан темір жолы» Ұлттық компаниясы» акционерлік қоғамының «Жамбыл сигнализация және байланыс дистанциясы» филиалына еңбек ақының айырмасын өндіру туралы талап арызы ішінара қанағаттандырылсын.

«Қазақстан темір жолы» Ұлттық компаниясы» акционерлік қоғамынан Сагынтаев Ерлан Дуйсенбековичтің пайдасына 394426 (үш жұз тоқсан төрт мың төрт жүз жиырма алты) теңге мөлшерінде еңбек жалақысы өндірілсін.

«Қазақстан темір жолы» Ұлттық компаниясы» акционерлік қоғамынан Сагынтаев Ерлан Дуйсенбековичтің пайдасына өкілдің көмегіне төленген 40 000 (қырық мың) теңге сот шығындары өндірілсін.

«Қазақстан темір жолы» Ұлттық компаниясы» акционерлік қоғамынан мемлекет пайдасына 3944 (үш мың тоғыз жүз қырық төрт) теңге мемлекеттік баж өндірілсін.

Шешімнің еңбекақысын өндіру туралы бөлігі дереу орындалсын.

Талап арыздың қалған бөлігі қанағаттандырудан бас тартылсын.

 Шешімге көшірмесі тапсырылған күннен бастап он бес күн ішінде Жамбыл облыстық сотына апелляциялық тәртіппен Тараз қалалық соты арқылы шағым, наразылық берілуі (келтірілуі) мүмкін.

Судья Бейсенбаев Д.Т.